CELEX: 32019R2234
Language: ro
Date: 2019-12-19 00:00:00
Title: Regulamentul (UE, Euratom) 2019/2234 al Consiliului din 19 decembrie 2019 privind măsurile referitoare la execuția și finanțarea bugetului general al Uniunii în 2020 în contextul retragerii Regatului Unit din Uniune

30.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 336/1
               
            
         REGULAMENTUL (UE, Euratom) 2019/2234 AL CONSILIULUI
         din 19 decembrie 2019
         privind măsurile referitoare la execuția și finanțarea bugetului general al Uniunii în 2020 în contextul retragerii Regatului Unit din Uniune
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 352,
         având în vedere Tratatul de instituire a Comunității Europene a Energiei Atomice, în special articolul 203,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere aprobarea Parlamentului European (1),
         hotărând în conformitate cu o procedură legislativă specială,
         întrucât:
         
                     (1)
                  
                  
                     La 29 martie 2017, Regatul Unit a prezentat notificarea intenției sale de a se retrage din Uniune în temeiul articolului 50 din Tratatul privind Uniunea Europeană (TUE). Tratatele vor înceta să se aplice Regatului Unit de la data intrării în vigoare a acordului de retragere sau, în absența unui astfel de acord, la doi ani de la notificarea retragerii, și anume începând cu data de 30 martie 2019, cu excepția cazului în care Consiliul European, de comun acord cu Regatul Unit, hotărăște în unanimitate să prelungească această perioadă. Perioada a fost prelungită de două ori de către Consiliul European, cel mai recent prin Decizia (UE) 2019/584 (2), prin care s-a acordat o prelungire până la 31 octombrie 2019. În absența unui acord de retragere cu Regatul Unit și a unei noi prelungiri a perioadei menționate la articolul 50 alineatul (3) din TUE, trebuie să se convină, în cadrul unui viitor acord internațional între Uniune și Regatul Unit, asupra unui decont financiar în ceea ce privește obligațiile financiare care rezultă din statutul de membru al Uniunii deținut de Regatul Unit.
                  
               
                     (2)
                  
                  
                     Prezentul regulament nu aduce atingere obligațiilor Uniunii și, respectiv, celor ale Regatului Unit care rezultă din întreaga perioadă în care Regatul Unit a fost membru al Uniunii.
                  
               
                     (3)
                  
                  
                     Regulamentul (UE, Euratom) 2019/1197 al Consiliului (3) a stabilit norme care reglementează relațiile dintre Uniune, pe de o parte, și Regatul Unit și beneficiarii acestuia, pe de altă parte, în ceea ce privește finanțarea și execuția bugetului general al Uniunii (denumit în continuare „bugetul”) în 2019. Este necesar să se stabilească norme care să reglementeze, de asemenea, relațiile dintre Uniune, pe de o parte, și Regatul Unit și beneficiarii acestuia, pe de altă parte, în ceea ce privește finanțarea și execuția bugetului în 2020.
                  
               
                     (4)
                  
                  
                     Pentru adoptarea măsurilor privind execuția și finanțarea bugetului în 2020 în contextul retragerii Regatului Unit din Uniune în absența unui acord de retragere, tratatele nu prevăd alte competențe decât cele menționate la articolul 352 din Tratatul privind funcționarea Uniunii Europene (TFUE) și la articolul 203 din Tratatul de instituire a Comunității Europene a Energiei Atomice.
                  
               
                     (5)
                  
                  
                     Regatul Unit și persoanele și entitățile stabilite în Regatul Unit participă la o serie de programe sau acțiuni ale Uniunii pe baza statutului Regatului Unit de membru al Uniunii. Participarea respectivă are loc în temeiul acordurilor cu Regatul Unit sau cu persoane ori entități stabilite în Regatul Unit sau al deciziilor în favoarea Regatului Unit sau în favoarea unor persoane ori entități stabilite în Regatul Unit, care constituie angajamente juridice.
                  
               
                     (6)
                  
                  
                     În cazul multora dintre aceste acorduri și decizii, normele în materie de eligibilitate prevăd obligația ca beneficiarul să fie un stat membru sau o persoană ori o entitate stabilită într-un stat membru. Eligibilitatea Regatului Unit sau a persoanelor ori a entităților stabilite în Regatul Unit este în astfel de cazuri legată de statutul Regatului Unit de membru al Uniunii. Retragerea Regatului Unit din Uniune în absența unui acord de retragere are drept consecință pierderea eligibilității acestor destinatari ai finanțării din partea Uniunii în temeiul unor astfel de acorduri și decizii. Totuși, această pierdere a eligibilității nu privește cazurile în care persoane sau entități stabilite în Regatul Unit ar participa, sub rezerva condițiilor aplicabile, la o acțiune în temeiul normelor Uniunii privind persoanele și entitățile stabilite într-o țară terță.
                  
               
                     (7)
                  
                  
                     În cazul unei retrageri în absența unui acord de retragere, ar fi benefic atât pentru Uniune și pentru statele sale membre, cât și pentru Regatul Unit și persoanele și entitățile stabilite în Regatul Unit să se prevadă eligibilitatea, în 2020, a Regatului Unit și a beneficiarilor stabiliți în Regatul Unit de a primi fonduri din partea Uniunii, precum și participarea Regatului Unit la finanțarea bugetului pentru 2020. De asemenea, ar fi benefic ca angajamentele juridice semnate și adoptate înainte de data retragerii sau în 2019, în aplicarea articolului 4 din Regulamentul (UE, Euratom) 2019/1197, să poată fi puse în aplicare în continuare în cursul anului 2020.
                  
               
                     (8)
                  
                  
                     Prin urmare, este oportun să se stabilească condițiile în care Regatul Unit și persoanele și entitățile stabilite în Regatul Unit ar putea să fie în continuare eligibile în 2020, în ceea ce privește acordurile semnate cu acestea și deciziile adoptate referitor la acestea, până la data la care tratatele încetează să se aplice Regatului Unit și pe teritoriul acestuia („data retragerii”) sau, după caz, în 2019, în aplicarea articolului 4 din Regulamentul (UE, Euratom) 2019/1197. Pentru aplicarea prezentului regulament, este necesară îndeplinirea următoarelor condiții: (i) Regatul Unit confirmă în scris Comisiei angajamentul său de a continua să plătească o contribuție, calculată pe baza resurselor proprii estimate din Regatul Unit, astfel cum sunt prevăzute în proiectul de buget pentru 2020 propus la 5 iulie 2019, și ajustată pentru a ține seama de cuantumul total al creditelor de plată prevăzut în bugetul adoptat pentru 2020; (ii) Regatul Unit plătește o primă tranșă; (iii) Regatul Unit confirmă în scris Comisiei angajamentul său de a permite efectuarea de către Uniune a unor audituri și controale integrale, în conformitate cu normele aplicabile; și (iv) Comisia adoptă decizia prevăzută la articolul 2 alineatul (2) din Regulamentul (UE, Euratom) 2019/1197, dar nu adoptă o decizie în temeiul articolului 3 alineatul (2) din regulamentul respectiv. Ultima condiție se aplică numai în măsura în care Regulamentul (UE, Euratom) 2019/1197 a devenit aplicabil înainte de sfârșitul exercițiului financiar 2019. Având în vedere nevoia de certitudine, este oportun să se limiteze perioada acordată pentru îndeplinirea condițiilor. Comisia ar trebui să adopte o decizie cu privire la îndeplinirea condițiilor.
                  
               
                     (9)
                  
                  
                     Condiția referitoare la contribuția Regatului Unit ar trebui să se bazeze pe proiectul de buget pentru 2020, astfel cum a fost propus pentru 28 de state membre, și ar trebui să fie ajustată pentru a lua în considerare cuantumul total al creditelor de plată prevăzut în bugetul adoptat. Este rezonabil ca, în urma adoptării prezentului regulament, niciun stat membru să nu se afle într-o poziție mai puțin favorabilă în ceea ce privește contribuția sa relativă decât cea prevăzută în bugetul pentru 2020, astfel cum a fost propus. Prin urmare, pentru a asigura efectul benefic al prezentului regulament pentru toate statele membre, este adecvat să se deducă o sumă specifică din cuantumul contribuției Regatului Unit care urmează să fie înscris în buget. De această sumă specifică ar trebui să beneficieze statele membre care, în caz contrar, s-ar afla într-o poziție dezavantajată în urma adoptării prezentului regulament, după cum se precizează în detaliu în modalitățile practice specifice care stabilesc repartizarea plăților datorate și care însărcinează Comisia cu plata sumei specifice.
                  
               
                     (10)
                  
                  
                     Atât timp cât condițiile de eligibilitate a Regatului Unit și a persoanelor și a entităților stabilite în Regatul Unit prevăzute în prezentul regulament continuă să fie îndeplinite, este oportun, de asemenea, să se prevadă eligibilitatea acestora pentru 2020, în sensul îndeplinirii condițiilor stabilite în cereri de propuneri, cereri de oferte, concursuri sau orice altă procedură care poate duce la obținerea de finanțare din bugetul Uniunii, cu excepția cazurilor specifice legate de securitate și de pierderea de către Regatul Unit a statutului de membru în cadrul Băncii Europene de Investiții, și să li se acorde finanțare din partea Uniunii. O astfel de finanțare din partea Uniunii ar trebui să se limiteze la cheltuielile eligibile efectuate în 2020, cu excepția contractelor de achiziții publice semnate înainte de sfârșitul anului 2020, în aplicarea titlului VII din Regulamentul (UE, Euratom) 2018/1046 al Parlamentului European și al Consiliului (4) („Regulamentul financiar”), care continuă să fie puse în aplicare în conformitate cu condițiile prevăzute în acestea, și cu excepția schemei de plăți directe din domeniul agricol aferente Regatului Unit pentru anul de cerere 2020, care ar trebui să fie considerată neeligibilă. De asemenea, este oportun ca Regatul Unit sau persoanele ori entitățile stabilite în Regatul Unit să nu fie considerate eligibile în temeiul Regulamentului (UE) nr. 1309/2013 al Parlamentului European și al Consiliului (5), astfel cum a fost modificat prin Regulamentul (UE) 2019/1796 al Parlamentului European și al Consiliului (6), pentru acțiuni care vizează lucrătorii disponibilizați și persoanele care desfășoară o activitate independentă a căror activitate a încetat ca urmare a retragerii Regatului Unit în absența unui acord de retragere, și nici în temeiul Regulamentului (CE) nr. 2012/2002 al Consiliului (7), astfel cum a fost modificat, pentru acțiuni care acoperă o sarcină financiară considerabilă pe care trebuie să o suporte statele membre ca o consecință directă a retragerii Regatului Unit în absența unui acord de retragere. În conformitate cu Regulamentul financiar, cererile de propuneri, cererile de oferte, concursurile sau alte proceduri, precum și orice acord rezultat din acestea cu Regatul Unit sau cu persoane ori entități stabilite în Regatul Unit sau orice decizie rezultată din acestea în favoarea Regatului Unit sau a persoanelor ori entităților stabilite în Regatul Unit trebuie să stipuleze condițiile de eligibilitate și condițiile privind continuarea eligibilității prin trimitere la prezentul regulament.
                  
               
                     (11)
                  
                  
                     De asemenea, este oportun să se prevadă ca eligibilitatea Regatului Unit și a persoanelor și entităților stabilite în Regatul Unit să continue cu condiția ca Regatul Unit să plătească în continuare contribuția pentru 2020 și, după caz, pentru 2019 în temeiul Regulamentului (UE, Euratom) 2019/1197, precum și ca auditurile și controalele să poată fi efectiv efectuate. În cazul în care condițiile menționate nu vor mai fi îndeplinite, Comisia ar trebui să adopte o decizie de constatare a neîndeplinirii acestora. Într-un astfel de caz, Regatul Unit și persoanele și entitățile stabilite în Regatul Unit ar trebui să înceteze să mai fie eligibile pentru a beneficia de finanțare din partea Uniunii.
                  
               
                     (12)
                  
                  
                     De asemenea, este oportun să se prevadă continuarea, în 2020, a eligibilității acțiunilor în cadrul cărora statele membre sau persoanele ori entitățile stabilite în statele membre primesc fonduri din partea Uniunii și care au legătură cu Regatul Unit. Cu toate acestea, eventuala neacceptare de către Regatul Unit a controalelor și auditurilor ar constitui un element care trebuie luat în considerare în scopul bunei gestiuni financiare atunci când se evaluează punerea în aplicare a acțiunilor respective.
                  
               
                     (13)
                  
                  
                     Acțiunile ar trebui să continue să fie puse în aplicare cu respectarea normelor relevante care reglementează aceste acțiuni, inclusiv a Regulamentului financiar. Prin urmare, este necesar ca Regatul Unit să fie tratat ca stat membru în sensul aplicării unor astfel de norme.
                  
               
                     (14)
                  
                  
                     Întrucât obiectivele prezentului regulament nu pot fi realizate în mod satisfăcător de către statele membre, dar, având în vedere faptul că privesc bugetul Uniunii și programele și acțiunile puse în aplicare de Uniune, acestea pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat la articolul respectiv, prezentul regulament nu depășește ceea ce este necesar pentru atingerea acestor obiective.
                  
               
                     (15)
                  
                  
                     Pentru a permite un grad limitat de flexibilitate, competența de a adopta acte în conformitate cu articolul 290 din TFUE ar trebui delegată Comisiei în ceea ce privește o posibilă prelungire a termenelor prevăzute la articolul 2 alineatul (1) primul paragraf literele (a), (b) și (c), precum și în ceea ce privește modificarea graficului plăților. Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional din 13 aprilie 2016 privind o mai bună legiferare (8). În special, pentru a asigura participarea egală la pregătirea actelor delegate, Parlamentul European și Consiliul primesc toate documentele în același timp cu experții din statele membre, iar experții acestor instituții au acces sistematic la reuniunile grupurilor de experți ale Comisiei însărcinate cu pregătirea actelor delegate. În cazul unui risc de perturbare gravă a execuției și finanțării bugetului Uniunii în 2020, atunci când este necesar din motive imperioase de urgență, actul delegat ar trebui să intre în vigoare fără întârziere și să se aplice atât timp cât Parlamentul European sau Consiliul nu formulează nicio obiecție.
                  
               
                     (16)
                  
                  
                     Pentru a se evita apariția, la data retragerii Regatului Unit din Uniune, a unor perturbări foarte grave pentru beneficiarii programelor de cheltuieli și ai altor acțiuni ale Uniunii, prezentul regulament ar trebui să intre în vigoare în regim de urgență în ziua următoare datei publicării sale în Jurnalul Oficial al Uniunii Europene și ar trebui să se aplice începând din ziua următoare datei la care tratatele încetează să se aplice Regatului Unit și pe teritoriul acestuia, cu excepția cazului în care, până la data respectivă, intră în vigoare un acord de retragere încheiat cu Regatul Unit. Având în vedere faptul că prezentul regulament stabilește măsuri privind execuția și finanțarea bugetului Uniunii pentru 2020, acesta ar trebui să se aplice numai în ceea ce privește eligibilitatea pentru anul 2020,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            Prezentul regulament stabilește norme privind execuția și finanțarea bugetului general al Uniunii („bugetul”) în 2020 în contextul retragerii Regatului Unit din Uniune fără un acord de retragere și privind acțiunile care fac obiectul gestiunii directe, indirecte și partajate pentru care criteriul eligibilității este îndeplinit prin deținerea de către Regatul Unit a statutului de membru al Uniunii la data la care tratatele încetează să se mai aplice Regatului Unit și pe teritoriul acestuia („data retragerii”).
            Prezentul regulament se aplică fără a aduce atingere programelor de cooperare teritorială care intră sub incidența Regulamentului (UE) 2019/491 al Parlamentului European și al Consiliului (9) și activităților de mobilitate în scopul învățării din cadrul programului Erasmus+ care intră sub incidența Regulamentului (UE) 2019/499 al Parlamentului European și al Consiliului (10).
         
         
            Articolul 2
            Condiții de eligibilitate
            
               (1)   În cazul în care Regatul Unit sau o persoană ori o entitate stabilită în Regatul Unit primește finanțare din partea Uniunii în cadrul unei acțiuni desfășurate în gestiune directă, indirectă sau partajată în temeiul unor angajamente juridice semnate sau adoptate înainte de data retragerii sau, după caz, în 2019, în aplicarea articolului 4 din Regulamentul (UE, Euratom) 2019/1197, iar eligibilitatea pentru participarea la acțiunea respectivă depinde de statutul de membru al Uniunii deținut de Regatul Unit, Regatul Unit și respectiva persoană ori entitate continuă să fie eligibile după data retragerii pentru finanțare din partea Uniunii pentru cheltuielile eligibile efectuate în 2020, dacă sunt îndeplinite următoarele condiții și atât timp cât nu intră în vigoare decizia menționată la articolul 3 alineatul (2):
               
                           (a)
                        
                        
                           Regatul Unit, până la 1 ianuarie 2020 sau în termen de 7 zile calendaristice de la intrarea în vigoare a prezentului regulament sau de la data aplicării acestuia, oricare dintre aceste date survine mai târziu, confirmă în scris Comisiei că va contribui în euro, în conformitate cu graficul plăților stabilit în prezentul regulament, cu suma care rezultă din următoarea formulă: UK SAU PB2020 + cheia VNB UK PB2020 × (CP B2020 – CP PB2020);
                        
                     
                           (b)
                        
                        
                           Regatul Unit, până la 20 ianuarie 2020 sau în termen de 20 de zile calendaristice de la intrarea în vigoare a prezentului regulament sau de la data aplicării acestuia, oricare dintre aceste date survine mai târziu, plătește în contul stabilit de Comisie prima tranșă, care corespunde unei sume echivalente cu [3,5] doisprezecimi din suma menționată la litera (a) din prezentul paragraf;
                        
                     
                           (c)
                        
                        
                           Regatul Unit, până la 1 ianuarie 2020 sau în termen de 7 zile calendaristice de la intrarea în vigoare a prezentului regulament sau de la data aplicării acestuia, oricare dintre aceste date survine mai târziu, confirmă în scris Comisiei angajamentul său de a continua să accepte controalele și auditurile care acoperă întreaga perioadă a programelor și a acțiunilor, în conformitate cu normele aplicabile;
                        
                     
                           (d)
                        
                        
                           Comisia adoptă decizia prevăzută la articolul 2 alineatul (2) din Regulamentul (UE, Euratom) 2019/1197, dar nu adoptă o decizie în temeiul articolului 3 alineatul (2) din Regulamentul (UE, Euratom) 2019/1197; și
                        
                     
                           (e)
                        
                        
                           Comisia adoptă decizia menționată la alineatul (4) din prezentul articol prin care se confirmă că au fost îndeplinite condițiile menționate la literele (a), (b) și (c) din prezentul paragraf.
                        
                     Condiția menționată la litera (d) de la primul paragraf este aplicabilă numai în măsura în care Regulamentul (UE, Euratom) 2019/1197 a devenit aplicabil înainte de sfârșitul exercițiului financiar 2019.
            
            
               (2)   Pentru calcularea formulei prevăzute la alineatul (1) primul paragraf litera (a), se aplică următoarele:
               
                           (a)
                        
                        
                           „UK SAU PB2020” reprezintă suma indicată la linia „Regatul Unit” și coloana „Total resurse proprii” din tabelul 7 din partea „A. Introducere și finanțarea bugetului general” din partea de venituri a bugetului pentru 2020 prevăzută în proiectul de buget al Uniunii Europene pentru exercițiul financiar 2020, astfel cum a fost propus la 5 iulie 2019;
                        
                     
                           (b)
                        
                        
                           „cheia VNB UK PB2020” reprezintă suma indicată la linia „Regatul Unit” și coloana „Resursa proprie bazată pe VNB” din tabelul 7 din partea „A. Introducere și finanțarea bugetului general” din partea de venituri a bugetului pentru 2020 prevăzută în proiectul de buget al Uniunii Europene pentru exercițiul financiar 2020, astfel cum a fost propus la 5 iulie 2019, împărțită la suma indicată la linia „Total” din aceeași coloană;
                        
                     
                           (c)
                        
                        
                           „CP B2020 – CP PB2020” reprezintă diferența dintre suma indicată la linia „Total cheltuieli” și coloana „Buget 2020” din tabelul „Cheltuieli” din partea „A. Introducere și finanțarea bugetului general” din partea de venituri a bugetului Uniunii Europene pentru exercițiul financiar 2020, astfel cum a fost adoptat, și suma indicată la aceeași linie și în aceeași coloană a aceluiași tabel din aceeași parte din proiectul de buget al Uniunii Europene pentru exercițiul financiar 2020, astfel cum a fost propus la 5 iulie 2019.
                        
                     Prin excepție de la primul paragraf, în cazul în care bugetul pentru 2020 nu este adoptat definitiv până la data intrării în vigoare a prezentului regulament sau până la data de la care se aplică acesta, oricare dintre aceste date survine mai târziu, valoarea „CP B2020 – CP PB2020” se stabilește la zero.
            
            
               (3)   Suma menționată la alineatul (1) primul paragraf litera (a), după deducerea cuantumului primei plăți menționate la alineatul (1) primul paragraf litera (b), se împarte în tranșe egale. Numărul de tranșe corespunde numărului de luni întregi dintre data primei plăți menționate la alineatul (1) primul paragraf litera (b) și sfârșitul anului 2020.
               Suma menționată la alineatul (1) primul paragraf litera (a) este înscrisă în bugetul general al Uniunii drept alte venituri, după deducerea unei sume specifice, pentru a se asigura repartizarea bugetară prevăzută în coloana „Total resurse proprii” din tabelul menționat la alineatul (2) litera (a) și sub rezerva modalităților practice specifice prevăzute în acest scop.
               Angajamentul menționat la alineatul (1) primul paragraf litera (c) include, în special, cooperarea în domeniul protecției intereselor financiare ale Uniunii și acceptarea drepturilor Comisiei, ale Curții de Conturi și ale Oficiului European de Luptă Antifraudă de a avea acces la datele și documentele legate de contribuțiile Uniunii și de a efectua controale și audituri.
            
            
               (4)   Comisia adoptă o decizie privind îndeplinirea condițiilor prevăzute la alineatul (1) primul paragraf literele (a), (b) și (c).
            
            
               (5)   Comisia este împuternicită să adopte acte delegate în conformitate cu articolul 7, în ceea ce privește prelungirea termenelor menționate la alineatul (1) primul paragraf literele (a), (b) și (c) din prezentul articol.
               În cazul unui risc de perturbare gravă a execuției și finanțării bugetului Uniunii în 2020, atunci când este necesar din motive imperioase de urgență, actelor delegate adoptate în temeiul prezentului alineat li se aplică procedura prevăzută la articolul 8.
            
         
         
            Articolul 3
            Continuarea eligibilității Regatului Unit și a persoanelor și entităților stabilite în Regatul Unit
            
               (1)   Eligibilitatea Regatului Unit și a persoanelor și entităților stabilite în Regatul Unit, determinată în conformitate cu articolul 2, continuă în anul 2020 atât timp cât sunt îndeplinite următoarele condiții:
               
                           (a)
                        
                        
                           după efectuarea primei plăți în conformitate cu articolul 2 alineatul (1) primul paragraf litera (b), Regatul Unit achită în contul stabilit de Comisie tranșa lunară menționată la articolul 2 alineatul (3) în prima zi lucrătoare a fiecărei luni, până în august 2020;
                        
                     
                           (b)
                        
                        
                           Regatul Unit plătește, în contul stabilit de Comisie, în prima zi lucrătoare a lunii septembrie 2020, restul tranșelor lunare menționate la articolul 2 alineatul (3), cu excepția cazului în care Comisia comunică Regatului Unit, până la 31 august 2020, un grafic al plăților diferit pentru această plată; și
                        
                     
                           (c)
                        
                        
                           nu sunt observate deficiențe semnificative cu ocazia efectuării controalelor și a auditurilor menționate la articolul 2 alineatul (1) primul paragraf litera (c).
                        
                     
            
               (2)   În cazul în care una sau mai multe dintre condițiile menționate la alineatul (1) nu sunt îndeplinite, Comisia adoptă o decizie în acest sens. Decizia respectivă se publică în Jurnalul Oficial al Uniunii Europene.
               La data intrării în vigoare a deciziei menționate la primul paragraf din prezentul alineat, Regatul Unit și persoanele și entitățile stabilite în Regatul Unit încetează să mai fie eligibile în temeiul alineatului (1) de la prezentul articol și al articolelor 2 și 4, acțiunile încetează să mai fie eligibile în temeiul articolului 6 alineatul (2), iar articolul 5 încetează să se mai aplice.
            
            
               (3)   Comisia este împuternicită să adopte acte delegate în conformitate cu articolul 7 în ceea ce privește un grafic al plăților diferit pentru plățile menționate la alineatul (1) literele (a) și (b) din prezentul articol.
               În cazul unui risc de perturbare gravă a execuției și finanțării bugetului Uniunii în 2020, atunci când este necesar din motive imperioase de urgență, actelor delegate adoptate în temeiul prezentului alineat li se aplică procedura prevăzută la articolul 8.
            
         
         
            Articolul 4
            Participarea la cererile de propuneri și eligibilitatea cheltuielilor rezultate
            
               (1)   De la data intrării în vigoare a deciziei menționate la articolul 2 alineatul (1) primul paragraf litera (e) și atât timp cât nu a intrat în vigoare decizia menționată la articolul 3 alineatul (2), Regatul Unit sau persoanele și entitățile stabilite în Regatul Unit sunt eligibile în 2020 în sensul îndeplinirii condițiilor prevăzute în cererile de propuneri, cererile de oferte, concursurile sau orice altă procedură care poate avea ca rezultat obținerea de finanțare din bugetul Uniunii, în aceeași măsură ca și statele membre și persoanele sau entitățile stabilite în statele membre, și sunt eligibile pentru finanțare din partea Uniunii pentru cheltuielile eligibile efectuate în 2020.
               Prin excepție de la primul paragraf:
               
                           (a)
                        
                        
                           contractele semnate în aplicarea titlului VII din Regulamentul (UE, Euratom) 2018/1046 („Regulamentul financiar”) până la sfârșitul anului 2020 sunt executate în conformitate cu condițiile acestora și până la data lor finală;
                        
                     
                           (b)
                        
                        
                           cheltuielile aferente schemei de plăți directe a Regatului Unit pentru anul de cerere 2020 în temeiul Regulamentului (UE) nr. 1307/2013 al Parlamentului European și al Consiliului (11) nu sunt eligibile pentru finanțare din partea Uniunii.
                        
                     
            
               (2)   Prin excepție de la alineatul (1), Regatul Unit sau persoanele ori entitățile stabilite în Regatul Unit nu sunt eligibile în temeiul Regulamentului (UE) nr. 1309/2013, astfel cum a fost modificat prin Regulamentul (UE) 2019/1796, pentru acțiuni care vizează lucrătorii disponibilizați și persoanele care desfășoară o activitate independentă a căror activitate a încetat ca urmare a retragerii Regatului Unit în absența unui acord de retragere, și nici în temeiul Regulamentului (CE) nr. 2012/2002, astfel cum a fost modificat, pentru acțiuni care acoperă o sarcină financiară considerabilă pe care trebuie să o suporte statele membre ca o consecință directă a retragerii Regatului Unit în absența unui acord de retragere.
            
            
               (3)   Alineatul (1) primul paragraf nu se aplică:
               
                           (a)
                        
                        
                           în cazul în care participarea este limitată la statele membre și persoanele sau entitățile stabilite în statele membre din motive de securitate;
                        
                     
                           (b)
                        
                        
                           operațiunilor financiare desfășurate în cadrul instrumentelor financiare gestionate direct sau indirect în temeiul titlului X din Regulamentul financiar sau operațiunilor financiare garantate din bugetul Uniunii în cadrul Fondului european pentru investiții strategice (FEIS), instituit prin Regulamentul (UE) 2015/1017 al Parlamentului European și al Consiliului (12), sau în cadrul Fondului european pentru dezvoltare durabilă (FEDD), instituit prin Regulamentul (UE) 2017/1601 al Parlamentului European și al Consiliului (13).
                        
                     
         
         
            Articolul 5
            Alte adaptări necesare
            În cazul în care sunt îndeplinite condițiile prevăzute la articolul 2 alineatul (1) și atât timp cât nu a intrat în vigoare decizia menționată la articolul 3 alineatul (2), în scopul aplicării oricărei norme care reglementează acțiunile desfășurate în temeiul angajamentelor juridice menționate la articolul 2 alineatul (1) primul paragraf, cererile de propuneri menționate la articolul 4 și acțiunile desfășurate în temeiul angajamentelor juridice semnate sau adoptate în urma cererilor de propuneri menționate la articolul 4, care sunt necesare pentru a pune în aplicare articolul 2 alineatul (1) și articolul 4 alineatul (1), Regatul Unit este tratat drept stat membru, sub rezerva prezentului regulament.
            Cu toate acestea, Regatul Unit sau reprezentanții Regatului Unit nu sunt autorizați să participe la niciun comitet care oferă asistență pentru gestionare în temeiul normelor din actul de bază relevant sau la grupuri de experți ori la alte organisme care oferă consultanță cu privire la programe sau acțiuni, cu excepția comitetelor de monitorizare sau a comitetelor specifice similare constituite pentru programele operaționale, naționale sau similare care fac obiectul gestiunii partajate.
         
         
            Articolul 6
            Eligibilitatea acțiunilor care se referă la Regatul Unit în cazul cărora statele membre sau persoanele ori entitățile stabilite în statele member primesc fonduri din partea Uniunii
            
               (1)   Acțiunile care fac obiectul gestiunii directe, indirecte și partajate pentru care statele membre sau persoanele ori entitățile stabilite în statele membre primesc fonduri din partea Uniunii în temeiul unor angajamente juridice semnate sau adoptate înainte de data retragerii sau, după caz, în 2019, în aplicarea articolului 4 din Regulamentul (UE, Euratom) 2019/1197, și pentru care condiția de eligibilitate este îndeplinită în virtutea statutului Regatului Unit de membru al Uniunii la data retragerii sau, după caz, în virtutea eligibilității Regatului Unit în aplicarea articolului 4 din Regulamentul (UE, Euratom) 2019/1197, sunt eligibile pentru finanțare din partea Uniunii pentru cheltuielile eligibile efectuate în 2020 începând de la data retragerii.
            
            
               (2)   Acțiunile pentru care condiția de eligibilitate a unui număr minim de participanți din diferite state membre într-un consorțiu este îndeplinită la data retragerii prin intermediul unui membru al consorțiului care este o persoană sau o entitate stabilită în Regatul Unit sunt eligibile pentru finanțare din partea Uniunii pentru cheltuielile eligibile efectuate în 2020 în cazul în care sunt îndeplinite condițiile menționate la articolul 2 alineatul (1) și atât timp cât nu a intrat în vigoare decizia menționată la articolul 3 alineatul (2).
            
            
               (3)   Neîndeplinirea condiției prevăzute la articolul 2 alineatul (1) primul paragraf litera (c) sau existența unei decizii a Comisiei, menționate la articolul 3 alineatul (2), referitoare la neîndeplinirea condițiilor menționate la articolul 3 alineatul (1) litera (c) este luată în considerare de ordonatorul de credite competent în scopul evaluării unei eventuale deficiențe grave în ceea ce privește respectarea principalelor obligații de punere în aplicare a angajamentului juridic menționat la alineatul (1) din prezentul articol.
            
         
         
            Articolul 7
            Exercitarea delegării de competențe
            
               (1)   Competența de a adopta acte delegate este conferită Comisiei în condițiile prevăzute la prezentul articol.
            
            
               (2)   Competența de a adopta acte delegate menționată la articolele 2 și 3 se conferă Comisiei pe o perioadă nedeterminată de la data intrării în vigoare a prezentului regulament.
            
            
               (3)   Delegarea de competențe menționată la articolele 2 și 3 poate fi revocată oricând de Parlamentul European sau de Consiliu. O decizie de revocare pune capăt delegării de competențe specificate în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere actelor delegate care sunt deja în vigoare.
            
            
               (4)   Înainte de adoptarea unui act delegat, Comisia consultă experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare.
            
            
               (5)   De îndată ce adoptă un act delegat, Comisia îl notifică simultan Parlamentului European și Consiliului.
            
            
               (6)   Un act delegat adoptat în temeiul articolelor 2 și 3 intră în vigoare numai în cazul în care nici Parlamentul European și nici Consiliul nu au formulat obiecții în termen de o lună de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecții. Respectivul termen se prelungește cu o lună la inițiativa Parlamentului European sau a Consiliului.
            
         
         
            Articolul 8
            Procedura de urgență
            
               (1)   Actele delegate adoptate în temeiul prezentului articol intră imediat în vigoare și se aplică atât timp cât nu se formulează nicio obiecție în conformitate cu alineatul (2). Notificarea unui act delegat transmisă Parlamentului European și Consiliului prezintă motivele pentru care s-a recurs la procedura de urgență.
            
            
               (2)   Atât Parlamentul European, cât și Consiliul pot formula obiecții cu privire la un act delegat în conformitate cu procedura menționată la articolul 7 alineatul (6). Într-un astfel de caz, Comisia abrogă actul imediat ce Parlamentul European sau Consiliul își notifică decizia de a formula obiecții.
            
         
         
            Articolul 9
            Dispoziție tranzitorie
            Prin derogare de la articolul 4 alineatul (1) al doilea paragraf litera (b) din Regulamentul (UE, Euratom) 2019/1197, cheltuielile legate de schema de plăți directe aferentă Regatului Unit pentru anul de cerere 2019 în temeiul Regulamentului (UE) nr. 1307/2013 sunt eligibile pentru finanțare din partea Uniunii după adoptarea de către Comisie a deciziei menționate la articolul 2 alineatul (4) din prezentul regulament, cu excepția cazului în care Comisia adoptă decizia menționată la articolul 3 alineatul (2) din prezentul regulament.
         
         
            Articolul 10
            Intrare în vigoare și aplicare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Regulamentul se aplică din ziua următoare datei la care tratatele încetează să se aplice Regatului Unit și pe teritoriul acestuia în temeiul articolului 50 alineatul (3) din TUE.
            Cu toate acestea, prezentul regulament nu se aplică în cazul în care, până la data menționată la al doilea paragraf de la prezentul articol, intră în vigoare un acord de retragere încheiat cu Regatul Unit în conformitate cu articolul 50 alineatul (2) din TUE.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 decembrie 2019.
            
               
                  Pentru Consiliu
               
               
                  Președintele
               
               K. MIKKONEN
            
         
         
            (1)  Aprobarea din 22 octombrie 2019 (nepublicată încă în Jurnalul Oficial).
         
            (2)  Decizia (UE) 2019/584 a Consiliului European adoptată de comun acord cu Regatul Unit din 11 aprilie 2019 privind prelungirea termenului în temeiul articolului 50 alineatul (3) din TUE (JO L 101, 11.4.2019, p. 1).
         
            (3)  Regulamentul (UE, Euratom) 2019/1197 al Consiliului din 9 iulie 2019 privind măsurile referitoare la execuția și finanțarea bugetului general al Uniunii în 2019 în contextul retragerii Regatului Unit din Uniune (JO L 189, 15.7.2019, p. 1).
         
            (4)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
         
            (5)  Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (JO L 347, 20.12.2013, p. 855).
         
            (6)  Regulamentul (UE) 2019/1796 al Parlamentului European și al Consiliului din 24 octombrie 2019 de modificare a Regulamentului (UE) nr. 1309/2013 privind Fondul european de ajustare la globalizare (2014-2020) (JO L 279 I, 31.10.2019, p. 4).
         
            (7)  Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (JO L 311, 14.11.2002, p. 3).
         
            (8)  JO L 123, 12.5.2016, p. 1.
         
            (9)  Regulamentul (UE) 2019/491 al Parlamentului European și al Consiliului din 25 martie 2019 pentru a se permite continuarea programelor de cooperare teritorială PEACE IV (Irlanda-Regatul Unit) și Regatul Unit-Irlanda (Irlanda-Irlanda de Nord-Scoția) în contextul retragerii Regatului Unit din Uniune (JO L 85I, 27.3.2019, p. 1).
         
            (10)  Regulamentul (UE) 2019/499 al Parlamentului European și al Consiliului din 25 martie 2019 de stabilire a dispozițiilor pentru continuarea activităților de mobilitate în scopul învățării aflate în curs de desfășurare în cadrul programului Erasmus+ stabilit prin Regulamentul (UE) nr. 1288/2013, în contextul retragerii Regatului Unit din Uniune (JO L 85I, 27.3.2019, p. 32).
         
            (11)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).
         
            (12)  Regulamentul (UE) 2015/1017 al Parlamentului European și al Consiliului din 25 iunie 2015 privind Fondul european pentru investiții strategice, Platforma europeană de consiliere în materie de investiții și Portalul european de proiecte de investiții și de modificare a Regulamentelor (UE) nr. 1291/2013 și (UE) nr. 1316/2013 – Fondul european pentru investiții strategice (JO L 169, 1.7.2015, p. 1).
         
            (13)  Regulamentul (UE) 2017/1601 al Parlamentului European și al Consiliului din 26 septembrie 2017 de instituire a Fondului european pentru dezvoltare durabilă (FEDD), a garanției FEDD și a Fondului de garantare FEDD (JO L 249, 27.9.2017, p. 1).